วันนี้ต้องไปทำธุระที่พรอมเมนาด้า ก่อนกลับเลยแวะไปฝากท้องที่ The Duke's สักหน่อยค่ะ 

วันนี้สั่งกันมาแค่คนละอย่าง จะสั่งพิซซ่าก็กลัวจะกินกันไม่หมด เพราะพิซซ่าของทางร้านถาดใหญ่มากกกกก บางคนเห็นราคาแล้วอาจจะคิดว่าแพง แต่ถ้าเทียบกับคุณภาพและปริมาณก็ถือว่าคุ้มค่า ของเค้าอร่อยและดีจริงๆ

เมนูที่เราสั่งมากินวันนี้ คือ Pizza Sliders ค่ะ จะเป็นเบอร์เกอร์ชิ้นเล็ก ชุดหนึ่งจะมีสามชิ้น ตัวไส้เป็นเนื้อเบอร์เกอร์ ใส่ซอสพิซซ่า เปปเปอโรนี่ พริกหวาน แล้วก็ชีส คล้ายๆกับกินเบอร์เกอร์หน้าพิซซ่าค่ะ เสริฟมาพร้อมกับเครื่องเคียง จะเลือกเป็น เฟรนช์ฟรายส์ ออนเนี่ยนริง โคสลอว์ หรือว่าสลัดก็ได้ เราเลือกออนเนี่ยนริงค่ะ ชอบมากๆ หัวหอมหวานๆกับแป้งกรอบๆ กินกันเพลินเลยค่ะ อ่อ พูดถึงเครื่องเคียงที่นี่เค้าเสริฟให้เยอะมาก ตอนที่สั่งแรกๆนึกว่าจะมาแบบ 3-4 ชิ้น แต่ให้มาเยอะมากค่ะ 

อีกจานคือ Joe's Famous Single ค่ะ เป็นเบอร์เกอร์ใส่ บลูชีส เบคอน หัวหอมผัด เครื่องเคียงเลือกเป็นเฟรนช์ฟรายส์ สำหรับคนที่กลัวว่าบลูชีสจะกลิ่นแรงจนกินไม่ไหว จริงๆพอเอามารวมกับส่วนผสมอื่นๆ ก็ไม่ได้กลิ่นแรงขนาดนั้นค่ะ รสชาติเข้ากันได้ดีกับเนื้อเบอร์เกอร์ และซอสที่ใส่มาให้ ติตรงผักที่ใส่มานิดนึงค่ะ เป็นผักกาดหอมและค่อนข้างแก่ ครั้งก่อนๆที่ไปกินที่สาขาอื่น หรือสั่งมาส่งที่บ้าน จะได้เป็นผักกาดแก้วทุกครั้ง เราว่ามันอร่อยกว่ากันเยอะเลยนะ 

ตอนแรกกะว่าจะกินเค้กด้วย เพราะเค้กที่วางโชว์น่ากินมากกกก แต่โดนสกัดดาวรุ่งด้วยอาหารจานโต อิ่มไปซะก่อนเลยไม่ได้กินขนมเลยค่ะ คราวหน้าไม่พลาดแน่ๆ